MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

Síníodh an 'Comhaontú le haghaidh comhar eolaíochta agus teicneolaíochta idir an Comhphobal Eorpach agus Rialtas Phoblacht na hIndia' ('an Comhaontú') i nDeilí Nua an 23 Samhain 2001 agus tháinig sé i bhfeidhm an 14 Deireadh Fómhair 2002. Foráiltear le hAirteagal 11(b) go 'dtabharfar i gcrích an Comhaontú seo go ceann tréimhse cúig bliana agus go bhféadfar é a athnuachan le comhaontú frithpháirteach idir na Páirtithe tar éis meastóireacht le linn na bliana deiridh den tréimhse thuasluaite'. Rinneadh athnuachan ar an gComhaontú faoi dhó go dtí seo; d’fhormheas an Chomhairle an athnuachan in 2009 agus in 2015 go ceann tréimhse bhreise cúig bliana gach uair.

Rachaidh an Comhaontú reatha in éag an 17 Bealtaine 2020.

An mheastóireacht a rinne an Coimisiún, léiríonn sí go soiléir go soláthraítear leis an gComhaontú creat tábhachtach chun comhar idir an tAontas agus an India a stiúradh agus a éascú i réimsí tosaíochta comhchoiteanna ó thaobh eolaíochta agus teicneolaíochta, a mbeidh leasanna frithpháirteacha ann dá bharr. Le blianta beaga anuas, faoin gclár Fís 2020, roghnaíodh 7 dtionscadal tar éis glao comhpháirteach ar uisce, lena gcaithfear EUR 30M san iomlán i gcomhar leis an Roinn Eolaíochta agus Teicneolaíochta (DST) agus an Roinn Biteicneolaíochta (DBT); roghnaíodh 3 thionscadal tar éis glao comhpháirteach ar ghlúin nua vacsaíní i gcomhar le DBT, lena gcaithfear EUR 30M san iomlán; seoladh dhá thionscnamh nuálaíochta: líonra gorlann agus ardán nuálaíochta, as ar eascair breis agus 20 comhpháirtíocht nuálaíochta i measc a chuid rannpháirtithe. Anuas air sin, síníodh Comhshocrú Cur Chun Feidhme idir an Bord Taighde Eolaíochta agus Innealtóireachta (SERB) agus an Coimisiún Eorpach chun an tsoghluaiseacht a éascú do thaighdeoirí Indiacha aistriú chuig foirne dár thug an Chomhairle Eorpach um Thaighde deontas. Ar deireadh, chuir DBT agus an Aireacht Domhaneolaíochta (MoES) dhá shásra comhchistiúcháin ar bun chun rannpháirtithe Indiacha ar éirigh leo a mhaoiniú i mbreis agus 50 glao faoin gclár Fís 2020.

Is chun leas an Aontais Eorpaigh é an Comhaontú seo a athnuachan chun go leanfaidh sé de phlé níos mó a bheith aige le comhar eolaíochta agus teicneolaíochta agus d'éascaíocht a dhéanamh dóibh i réimsí comhleasa agus a mbeidh dul chun cinn teicneolaíoch ann dá mbarr a rachaidh chun sochair do phobal eolaíochta na hEorpa agus a mhéadóidh rochtain ar an margadh chun na hIndia trí chomhar comhpháirteach.

Tá an Comhaontú seo fíor-riachtanach chun go dtuigfear timpeallacht eolaíochta agus nuálaíochta a chéile agus go socrófar go comhpháirteach réimsí tosaíochta comhleasa maidir le comhar idirnáisiúnta sa taighde agus sa nuálaíocht. Soláthraítear leis creat dlíthiúil agus riaracháin inar féidir módúlachtaí an chomhair a phlé ionas go n‑áiritheofar go ndáilfear an cistiú i gcomhair taighde agus nuálaíochta go slán cóir i réimsí atá i gcomhréir le leasanna agus beartais an Aontais Eorpaigh agus ar féidir iad a oiriúnú nó a choigeartú de réir leasanna agus riachtanais na hIndia.

Soláthraítear leis freisin fóram úsáideach chun comhar a bhí ann cheana a mheas agus gníomhartha amach anseo a chinneadh, lena n‑áirítear ábhair a thugann feidhm don chomhar amhail prionsabail maidir le Rochtain Oscailte agus Nuálaíocht Oscailte.

Ag cruinniú Chomhchoiste Stiúrtha na hIndia – an Aontais Eorpaigh, coiste arna bhunú leis an gComhaontú, i nDeilí Nua an 1 Márta 2019, thug an dá Pháirtí dá n‑aire an rún atá acu an Comhaontú a athnuachan gan aon leasú go ceann tréimhse cúig bliana eile tar éis meastóireacht i gcomhréir le hAirteagal 11 ann.

Is ionann substaint an Chomhaontaithe athnuaite agus substaint an Chomhaontaithe atá ann faoi láthair, faoi mar a pléadh agus a aontaíodh leis na piaraí Indiacha. Ní chruthóidh sé cearta agus oibleagáidí nua don Aontas, ach cuirfidh sé lena fhad a mhairfidh an córas dlí atá ann cheana idir na Páirtithe i réimse an chomhair eolaíochta agus teicneolaíochta.